SUOMEN HAASTEMIEHET JHL RY		
FINLANDS STÄMNINGSMÄN JHL RF

Turku 	28.8.2009
Viite 	OM 15/021/2006
	OM 044:00/2006

	Oikeusministeriön komiteamietintö 2009:2

Oikeusministeriö
Pl 25
00023  VALTIONEUVOSTO

Pyydettynä lausuntona yhdistyksemme toteaa, ettei annetun esityksen sisältö esitetyssä muodossa  anna aihetta kannanottoihin osaltamme.

Sen sijaan olemme jo vuosia odotelleet mahdollisuutta nyt käsiteltävänä olevan lain säätämisen yhteydessä mahdollistaa viranomaisten välisen yhteistoiminnan ja tietojen saannin. Aihetta odotteluun on antanut käyty keskustelu oikeusministeriön, sisäasianministeriön ja yhdistyksen välillä. Yhdistyksemme on aivan kuten oikeusministeri Tuija Brax käyntinsä yhteydessä Turussa toukokuussa 2007 ihmetellyt tiedonsaannin kilpistymistä  salassapitosääntöihin. Tämän seurauksena esim. paikkakunnilla, joissa oikeustalo ja poliisilaitos sijaitsevat keskenään sadan metrin säteellä, henkilö voi olla pidätettynä tai muusta syystä poliisin hallussa ja haastemiehet etsivät löytämättä henkilöä tämän haastamiseksi oikeudenkäyntiin.

Poliisilakiin on kirjattu yhteistyötä säätelevät määräykset  tulli- ja rajaviranomaisten kanssa, jotka tahot myös toimivat rikollisuuden estämiseksi. Haastemiehet osana oikeuslaitosta ovat myös tällä asialla. Haastemiesten epäonnistuminen tehtävässään aiheuttaa runsaasti kuluja ja tuomioistuinlaitoksen tyhjäkäyntiä. 

Ehdotamme haastemiesten lisäämistä nimettynä siihen viranomaisjoukkoon, jolla on oikeus saada poliisilta tiedot myös joukkotiedostona. Nykyisinkin tietojen luovutus yksittäisessä tapauksessa on käytännössä mahdollista, mutta oikean henkilön kysyminen oikeana ajankohtana on mahdottomuus. Tälläkin hetkellä esimerkiksi Turussa on avoinna noin 2000 tiedoksiantoa, joista moni edellyttäisi tietojen saamista haastamista varten, jotta oikeuden istunto olisi mahdollinen. 

Käytännössä myös etsintäkuulutusten määrä, joka rasittaa poliisin resurssia, tulisi vähenemään tätä kautta, koska haastemiehet voisivat itse suorittaa tiedoksiannot.

Ilpo Salokannel
Puheenjohtaja